Olena Savtšenko

Olena Savtšenko (ukraina keeles Олена Савченко; sündinud 19. jaanuaril 1984 Kiievi oblastis) on ukraina päritolu Saksamaa iluuisutaja. Saksamaa kodakondsuse sai ta 2005. aastal. Ta võistleb paarissõidus, kus tema partner on alates 2014. aastast Bruno Massot. Enne seda oli ta partner Robin Szolkowy.

Savtšenko hakkas uisutama kolmeaastaselt. Isa harjutas temaga järvel. Kui ta oli viieaastane, pani isa ta iluuisutamiskooli.

Sportlaskarjäär Ukrainas 

Tema esimene partner oli Dmitri Bojenko, koos saavutati 13. koht juunioride maailmameistrivõistlustel.

Tema teine paariline oli Stanislav Morozov. Nende treener oli Galina Kuhhar. 1999. aastal tulid nad Ukraina meistrivõistlustel juba teiseks, neid edestasid Julia Obertas ja Dmitri Palamartšuk. Juunioride maailmameistrivõistlustel olid nad sel aastal 13.

2000. aastal tulid Savtšenko ja Morozov juba Obertase ja Palamartšuki ees Ukraina meistriteks. Juunioride maailmameistrivõistlustel olid nad 12. Euroopa meistrivõistlustel Viinis saavutasid nad Obertasi ja Palamartšuki järel 7. koha, tõustes sellele lühikava 11. kohalt.

2001 tulid Savtšenko ja Morozov taas Ukraina meistriteks. Euroopa meistrivõistlustel Bratislavas saavutasid nad juba 6. koha ja maailmameistrivõistlustel Vancouveris 9. koha.

2002. aasta taliolümpiamängudel Salt Lake Citys saavutasid Savtšenko ja Morozov 15. koha vahetult teise Ukraina paari Tatjana Tšuvajeva ja Dmitri Palomartšuki ees. Lühikava järel oli nende paremusjärjestus veel vastupidine.

2003–2004 

Savtšenko ja Morozovi partnerlus lõppes pärast olümpiamänge. Järgmisel aastal kutsus Ingo Steuer Savtšenko elama Saksamaale ja otsis talle uue partneri Robin Szolkowy.

Veel 5 kuud hiljem tulid Savtšenko ja Szolkowy Saksamaa meistriteks eelmise aasta meistrite Eva-Maria Fitze ja Rico Rexi ees. See oli nende ainus võistlus hooajal 2003/04.

2005 

2005. aastal tulid Savtšenko ja Szolkowy Saksamaa meistriteks, Euroopa meistrivõistlustel Torinos 158,73 punktiga 4. kohale. Kolmikvõit läks Venemaale, võitsid Tatjana Totmjanina ja Maksim Marinin 196,28 punktiga.

Maailmameistrivõistlustel Moskvas jäid Savtšenko ja Szolkowy 169,02 punktiga 6. kohale, kaotades kõigile Venemaa ja Hiina paaridele. Võitsid Totmjanina ja Marinin 198,49 punktiga. Savtšenko endine paariline Morozov jäi koos oma uue partneri Tatjana Volossožariga 10. kohale.

Aasta lõpul Tokios toimunud Grand Prix' finaalis, kuhu kutsutakse hooaja kuus parimat paari, saavutasid Savtšenko ja Szolkowy Saksamaa rekordiga 180,10 kolmanda koha. Võitsid Tatjana Totmjanina ja Maksim Marinin 193,60 punktiga.

2006 

2006. aastal tulid Savtšenko ja Szolkowy Saksamaa meistriteks.

Euroopa meistrivõistlustel Lyonis saavutasid nad kahe Venemaa paari ees Saksamaa rekordi 188,08 punktiga hõbemedali, kaotades üksnes Totmjaninale ja Marininile.

Seejärel omandas Savtšenko Saksamaa kodakondsuse, mis võimaldas neil võistelda olümpiamängudel. 2006. aasta taliolümpiamängudel Salt Lake Citys saavutasid Savtšenko ja Szolkowy 180,15 punktiga 6. koha, kaotades taas üksnes Venemaa ja Hiina paaridele. Totmjanina ja Marinin tulid 204,48 punktiga olümpiavõitjateks.

Maailmameistrivõistlustel Calgarys olid Savtšenko ja Szolkowy 170,08 punktiga jälle 6. kohal, ehkki Hiinal oli ainult kaks paari ning Totmjanina-Marinin olid spordist loobunud. Maailmameistriteks tulid 189,20 punktiga Pang Qing ja Tong Jian, Volossožar-Morozov olid 10. kohal.

Grand Prix' finaal toimus Peterburis. Shen Xue ja Zhao Hongbo võitsid 203,19 punktiga, Savtšenko ja Szolkowy olid 180,67-ga teised.

2007 

2007 tulid Savtšenko ja Szolkowy Saksamaa meistriteks.

Euroopa meistrivõistlustel Varssavis saavutasid nad Saksamaa rekordi 199,39 punktiga esikoha, võites kindlalt nii lühi- kui vabakava, kuigi Savtšenko lühikavas kukkus. Nad olid esimesed Saksamaa esindajad 12-aastase vaheaja järel, kes iluuisutamises Euroopa meistriks tulid. Volossožar-Morozov olid 5. kohal.

Maailmameistrivõistlustel Tokios saavutasid Savtšenko ja Szolkowy oma esimese MM-medali, kahe Hiina paari järel ja Volossožari-Morozovi ees pronksi 187,39 punktiga. Lühikava järel olid nad isegi teised. Maailmameistriteks tulid Shen Xue ja Zhao Hongbo (203,50) Pang Qingi ja Tong Jiani (188,46) ees.

Grand Prix' finaalis Torinos kogusid Savtšenko ja Szolkowy 199,23 punkti, millega võitsid selle võistluse.

2008 

2008 tulid Savtšenko ja Szolkowy Saksamaa meistriteks juba viiendat korda.

Euroopa meistrivõistlustel Zagrebis tulid nad teist korda Euroopa meistriteks, püstitades Saksamaa rekordi 202,39. Järgmist paari edestasid nad enam kui 30 punktiga. (Volossožar-Morozov said 4. koha).

Maailmameistrivõistlustel Göteborgis tulid nad esimest korda maailmameistriteks, püstitades uue Saksamaa rekordi 202,86 punkti. Qing-Jian olid 5., Volossožar-Morozov 9. kohal.

Grand Prix' finaalis Lõuna-Koreas Goyangis kogusid Savtšenko ja Szolkowy 185,09 punkti, millega jäid kahe Hiina paari järel kolmandaks. Järgnesid Volossožar-Morozov ja Kawaguchi-Smirnov.

2009 

2009 tulid Savtšenko ja Szolkowy Saksamaa meistriteks 6. korda järjest.

Euroopa meistrivõistlustel Helsingis tulid nad kolmandat korda Euroopa meistriteks, kogudes 199,07 punkti. Volossožar-Morozov olid 4. kohal.

Maailmameistrivõistlustel Los Angeleses püstitasid Savtšenko ja Szolkowy uue Saksamaa rekordi 203,48 punkti ja tulid teist korda maailmameistriteks. Qing ja Jian olid 4., Volossožar ja Morozov 6. kohal.

Grand Prix' finaalis Tokios läks kaksikvõit Hiinasse. Xue-Hongbo võitsid 214,25-ga, järgnesid Qing-Jian 201,86 ja Savtšenko-Szolkowy 200,38-ga.

2010 

2010 Savtšenko ja Szolkowy Saksamaa meistrivõistlustel ei osalenud. Euroopa meistrivõistlustel Tallinnas võitsid nad lühikava napilt Yuko Kawaguchi ja Aleksandr Smirnovi ees, aga kaotasid neile vabakavas ja jäid Saksamaa rekordi 211,72 püstitamisest hoolimata teiseks. Kawaguchi ja Smirnov kogusid 213,15 punkti.

2010. aasta taliolümpiamängudel Vancouveris olid Savtšenko ja Szolkowy pärast lühikava Xue ja Hongbo järel teised ja langesid lõpuks kolmandaks, sest neist möödusid ka vabakavas maailmarekordi 141,81 püstitanud Qing ja Jian. Võitsid Xue-Hongbo (216,57), järgnesid Qing-Jian (213,31), Savtšenko-Szolkowy (210,60) ja Kawaguchi-Smirnov (194,77).

Maailmameistriteks (võistlused toimusid Torinos) tulid Qing-Jian (211,39), järgnesid Savtšenko-Szolkowy (204,74) ja Kawaguchi-Smirnov (203,79).

Vaata ka 
Iluuisutamine 2002. aasta taliolümpiamängudel
Iluuisutamine 2006. aasta taliolümpiamängudel
Iluuisutamine 2010. aasta taliolümpiamängudel

Ukraina iluuisutajad
Saksamaa iluuisutajad
Sündinud 1984